AZ OMINT-OORI CAMPUS MINŐSÉGPOLITIKÁJA

Az Országos Mozgásszervi Intézet (OMINT) – OORI legfőbb minőségpolitikai célként fogalmazta meg, hogy - team munka keretében - a lehető legmagasabb szintű, humánus, betegközpontú, specializált, egyénre szabott orvosi rehabilitációs ellátást nyújtson olyan személyek számára, akiket betegség vagy baleset következtében különböző funkciózavarok jellemeznek, önmaguk ellátására nem képesek, és a társadalmi életben való részvételük korlátozott. Az Intézet kutatási, módszertani, valamint közéleti tevékenységet fejt ki az orvosi rehabilitáció és a gyógyászati segédeszköz ellátás szakmai fejlesztése illetve a környezeti akadálymentesség valamint az akadályozottá vált emberek társadalmi reintegrációjának javítása érdekében. Országos intézetként kutatási, adatgyűjtési tevékenységgel, szakmapolitikai és módszertani ajánlásokkal segíti az egészségpolitikai célkitűzések tervezését, megvalósítását.

Az Intézet vezetése kiemelt fontosságúnak tartja munkatársainak folyamatos képzését – ezen belül elsősorban a felsőfokú és szakképesítéssel rendlkezők továbbképzését. A nemzetközi és hazai tudományos kutatások eredményeit, az eredmények felhasználását, új módszerek alkalmazását folyamatosan figyelemmel kíséri. Nagy hangsúlyt fektet a szakmai irányelvek, protokollok betartására, betartatására.

Az Intézet 2003 óta Minőségügyi és Betegbiztonsági Bizottságot valamint Minőségügyi Irodát működtet, mely biztosítja a folyamatos minőségfejlesztést, a szakmai és működési folyamatokban rejlő kockázatok felmérését, a nemkívánatos események csökkentésére irányuló vezetői döntések megvalósulását, és a beteg- illetve dolgozói biztonságot szolgáló programok sikerét. Az ellátás minőségének javítása érdekében a Minőségügyi és Betegbiztonsági Bizottság célzott szakmai auditok végzését koordinálja, beteg- és dolgozói elégedettségi vizsgálatokat végez. Az OORI campus 2022-ben az Intézet ORFI campusával egyetemben ISO MEES2 minősítést kapott.

Az OMINT - OORI vezetése mindent megtesz annak érdekében, hogy az intézmény továbbra is magas minőségű tevékenységet végezzen – és ehhez minden feltételt biztosítson.

Ezek a feltételek például

* a rehabilitációra szoruló betegek számára a gyógyító és rehabilitációs tevékenységek valamint az aktivizáló ápolás végzéséhez szükséges lehetőség szerinti legmodernebb technikai feltételeinek és a szükséges humánerőforrásnak a biztosítása,
* a betegek és dolgozók számára családbarát környezet fenntartása,
* lelki segítség nyújtás adása,
* az ellátásban résztvevők, az egyes ellátószintek közötti hatékony és interaktív kommunikáció biztosítása, mely lehetővé teszi a megfelelő információcserét,
* a dolgozók továbbképzésének és a kutatómunkának a támogatása, ezzel is erősítve az Intézet minőségügyi színvonalát.

Prof. Dr. Poór Gyula  
Főigazgató főorvos